นิโค โรบิน (Nico Robin)

 นิโค โรบิน - Nico Robin 

“ลูกเรือคนที่ 6” นักโบราณคดีแห่งกลุ่มโจรสลัดหมวกฟาง เดิมทีเธอเป็นรองหัวหน้าองค์กรก่อการร้าย “บาร็อคเวิร์คส์” ซึ่งเป็นที่รู้จักในโค้ดเนม “มิสออลซันเดย์” ได้เข้าร่วมกับกลุ่มลูฟี่ในภายหลัง

อายุ :30 ปี

วันเกิด : 6 กุมภาพันธ์

ส่วนสูง : 188 ซม.

ค่าหัว : 80 ล้านเบรี

ฉายา : “ลูกปิศาจ”

ผลปิศาจที่กินเข้าไป : ผลฮานะฮานะ (ดอกไม้) สายปารามีเซีย

สีประจำตัว : สีม่วง

เปรียบได้กับสัตว์อะไร : นกกระเรียน

กลิ่นประจำตัว : ดอกไม้

เครือญาติที่ปรากฏในเรื่อง : แม่ (นิโค โอลเวีย), ป้า (โรจี้) , ลุง (สามีของโรจี้ – พี่ชายของโอลเวีย)

เกี่ยวกับโรบิน

โรบินเป็นคนสุขุมเยือกเย็น รักการอ่าน มีความรู้รอบตัวสูงมาก มักจะไม่แสดงอารมณ์ออกมาให้เห็นชัดเจน ในอดีต บ้านเกิดของโรบินถูกทำลายด้วยฝีมือรัฐบาล เนื่องจากเหล่านักโบราณคดีของเกาะโอฮารา สืบหาเงื่อนงำของประวัติศาสตร์ “100ปีที่ว่างเปล่า” ได้ ทำให้รัฐบาลโลกเกรงกลัวว่าความลับที่ซ่อนไว้จะถูกเปิดเผย จึงต้องฆ่าทุกคนเพื่อปกปิดหลักฐาน

โรบินเป็นเพียงคนเดียวที่รอดชีวิตจากเหตุการณ์ในครั้งนั้นมาได้ ทำให้ถูกตั้งค่าหัวตั้งแต่อายุ 8 ขวบ โรบินต้องใช้ชีวิตอยู่ในธุรกิจและองค์กรมืดต่างๆมามากมาย และสุดท้าย เธอก็ได้พบกับเพื่อนแท้ ที่จะคอยปกป้องเธอไปไม่ว่าจะเกิดอะไรขึ้น นั่นคือกลุ่มโจรสลัดหมวกฟาง

ความฝันของโรบิน คือการตามหา “รีโอโพเนกลีฟ” หินแกะสลัก ที่เขียนเรื่องราวของประวัติศาสตร์ 100ปีที่ว่างเปล่าเอาไว้

ความสามารถของโรบิน

โรบินสามารถงอกอวัยวะส่วนต่างๆขึ้นมา ภายใต้ทัศนวิสัยที่มองเห็นได้ เพื่อใช้ในการต่อสู้หรือสอดแนม โดยส่วนมาก ท่าที่ใช้ในการต่อสู่ของโรบิน มักจะเป็นการงอกมือออกมาหักแขน หลัง หรือคอของศัตรู